Retssag mod terror-prædikanten Said Mansour fortsatte i dag, hvor den tidligere dobbeltagent Morten Storm var i vidneskranken

RETTEN PÅ FREDERIKSBERG (Ekstra Bladet): Den tidligere dobbeltagent Morten Storm er ikke populær blandt sine tidligere 'brødre og søstre'.

I dag vidnende Storm i retssagen, hvor prædikanten Said Mansour er tiltalt for opfordring til terror. Tidligere hed han Said til fornavn, men kalder sig i dag 'Sam' - mest kendt er han dog som 'Boghandleren fra Brønshøj'.

Ved dagens retsmøde handlede et af punkterne om en diskussion på Facebook mellem Storm og Mansour.

Se også: Islamist ønskede PET-agent død

Morten Storm var iklædt jakkesæt og havde vandkæmmet hår. Mansour sad i kjortel og bar en lille hat på hovedet.

Mens Storm forklarede sig, blev der gentagne gange råbt 'gris' og 'svin' mod ham. Råbene kom fra flere af tilhørerne - en gruppe på ti-tolv mænd med fuldskæg og tre kvinder dækket fra top til tå i Niqab.

De tilstedeværende politifolk truede i den forbindelse med bortvisning. Men det blev ved truslerne.

Mohammed-tegning med turbanbombe

Den omtalte Facebook-diskussion mellem Storm og Mansour udspandt sig januar i fjor. På daværende tidspunkt lagde Storm Kurt Westergaards tegning af profeten Mohammed med en bombe i sin turban på sin Facebook.

Se også: Ny Morten Storm-bog anklager: PET-agenter brugte terrorpenge på prostituerede

Her spurgte Mansour Storm, hvorfor han brugte tegningen.

Til det svarede Morten Storm blandt andet, at han anså Profeten for at være 'pædofil og et narhoved'.

Ved dagens retsmøde redegjorde han for sin påstand, som forsvareren detaljeret spurgte ind til.

Senere samme år - i september - lagde Mansour en 'Wanted dead or alive'-illustration på Facebook med et indsat billede af Morten Storm. Det anså Storm som en direkte trussel.

'Må gud hurtigst muligt dræbe ham', skrev Sam Mansour blandt andet.

Han kaldte ham også en hund, et svin og en kriminel. Morten Storm beskyldte han desuden for at være 'guds fjende, som tilbeder kronen og dollaren'.

Kaldt den 'Frafaldne'

På den hjemmegjorte 'Dead or alive'-illustration stor der al-Murtad i panden på Morten Storm. Det betyder den frafaldne.

- Det er en direkte opfordring til drab, siger Morten Storm fra vidneskranken. På plakaten er citeret et koranvers om at tage et liv for et liv.

Tilsyneladende hentyder Sam Mansour til, at Storm skal have hjulpet CIA med at slå en militant islamist ihjel.

Og på Facebook har Sam Mansour blandt andet informeret Storm om, at muslimer er 'klar til at slagte dig'.

- Jeg kan ikke engang bo i Danmark på grund af folk som Mansour, siger Morten Storm. Han bor i dag i udlandet og har fået et andet navn.

- Jeg har måttet rejse langt for at forklare jer disse ting, siger Storm til nævningetinget.

Under afhøringen oplyste Mansours forsvarer, advokat Thorkild Høyer, at Morten Storm på sin egen Facebook-side mandag morgen havde publiceret den omdiskuterede plakat.

Desuden borede advokaten i, at Storm på sin profilside har fremlagt et foto af Mekka. Det skulle forestille den hellige by efter at være blevet ramt af en atombombe.

Da advokaten ville fortsætte med at konfrontere Storm med dennes gøren og laden på det sociale medie, protesterede senioranklager Jakob Buch-Jepsen.

Flere gange kom det til mundhuggerier mellem de to parter.

Under sagen vil anklagemyndigheden gå efter at få Mansour straffet med mere end fire års fængsel for opfordringer til terror og dødstrusler. Den tiltalte nægter sig skyldig.